Steget bort fra Facebook og co.

Det er ganske lenge siden jeg begynte å merke at moroa som én gang var med Facebook for lengst var borte. Litt senere var ikke bare moroa borte, men erstattet av et kaos av informasjon jeg aldri har bedt opp, og en stadig voksende irritasjon over at Meta og andre vokser seg mektigere og mektigere fordi vi alle gir fra oss mililionvis av data hver dag. Det er ganske lenge siden jeg ønsket å forlate hele konseptet, men jeg har blitt holdt tilbake av to ting:

Mitt verv i VVIL gjør at jeg må være med å drifte noen Facebooksider som jeg ikke alene kan avgjøre at skal fjernes.

Jeg har ventet på et tydelig alternativ hvor jeg kan eie både det jeg lager og (i stor grad) hva jeg skal se.

Første punkt får jeg ikke gjort så mye med på kort sikt. Dette betyr trolig at jeg må ha en Facebook-konto i mitt navn, men for å bidra til minst mulig datadeling skal den være venneløs.

I dag, når jeg setter ord på det, innser jeg at mitt andre punkt er en del av selve brilliansen0 i Facebooks og andres modell; Vi føler alle vi må vente, for et reelt alternativ ville vært et sted der alle andre også er. Men det er ingen steder alle andre er, fordi vi alle venter på det.

Den tekniske delen av denne modellen er at de store selskapene bygger sin kommunikasjon på protokoller som bare de har eierskap til. Se på det som at de har laget sitt eget morsespråk, som bare de sitter med kodeboka til. I internett er det protokoller som til syvende og sist sørger for kommunikasjon, og vår identitet - den digitale som den virkelige - bygger vi i stor grad på kommunikasjon med andre. Lukkede protokoller gjør at det er selskapene som eier vår digitale identitet vi har bygget hos dem, nettopp fordi vi de ikke tillater oss å kommunisere vår identitet utenfor deres egen sfære.

Det er på tide å stå opp for meg selv, mine digitale identiteter, på internett. Det betyr at jeg forlater selskaper med lukkede protokoller, som Facebook, og går over til selskaper med åpne protokoller. Du kan gjerne innvende klassikeren om at "alle selskaper er like ille", men da vil jeg løfte diskusjonen opp til å påstå at det å ta et standpunkt om dette er bedre enn å ikke gjøre det.

Så, venner og andre som skulle interessere seg for mine identiteter på internett. Her finner dere meg:

https://mu.social/profile/sindrsh.eurosky.social
Twitter-liknende, europeisk-eid, sosialt nettverk som ikke driver tull med mine data. Siden den følger en åpen protokoll, kan det lett kommunisere på tvers med storebroren Bluesky.

https://roomy.space/
Discord-liknende diskusjonsforum, utviklet av Erlend (!) og et knippe andre mennesker. Hvis det var du som sa "alle selskaper er like ille", kan du lese mer om dette prosjektet og se hvor feil du tok.

https://sindrsh.leaflet.pub/
Bloggside. Aner ikke hvor mye som kommer her.

Lei av å stadig opprette nye kontoer? Dette er litt av greia med åpne protokoller: Når jeg har laget meg min eurosky-konto (for mu), så logger jeg inn på de to andre via denne brukeren.